Tot U Koninkryk: Openbaring#95: Openbaring 19: Die gebeure in die hemel
Openbaring#95: Openbaring 19: Die gebeure in die hemel
Openbaring 19 begin met lofprysing in die hemel, waarna ŉ verklaring gedoen word, dan die blydskap wat volg omdat die bruilof van die Lam aangebreek het, daarna sien ons die sigbare wederkoms van Jesus Christus uit die hemel.
Op 19: Die gebeure in die hemel: Hierdie skrywe
En ná hierdie dinge . . . (Op 19:1)
Chronologies volg daar dus ná die oordeel van Babilon die oorhandiging van die koningskap (Op 19:6), waarna die bruilof plaasvind en daarna die verskyning van die Koning uit die hemel (Op 19:16).
Dit is dan ook insiggewend dat Openbaring 19:10 aan ons toon dat aan alles wat met betrekking tot Jesus geprofeteer is, ŉ einde moet kom. Want die getuienis van Jesus is die gees van die profesie.
Lofprysinge in die hemel (Op 19:1-5)
Hoofstuk 19 begin dan met dié woorde: En ná hierdie dinge . . .
Dit verwys en het betrekking op wat reeds plaasgevind het in die vorige hoofstukke (gebeurtenisse).
Pertinent word verwys na die val en verwoesting van Babilon, die groot hoer (Op 19:2).
Haar val het ons aanskou in Openbaring 16:19, ten tyde van die sewende en laaste wraakskaal.
In Openbaring 17 en 18 is die val van die valse godsdienssisteem én die val van die politieke sisteeem aan ons getoon.
Wat nou volg, is groot lofprysinge in die hemel, omdat die groot hoer geoordeel is en die Here God die bloed van sy diensknegte op haar gewreek het.
Vier maal word deur die hemelinge uitgeroep “Halleluja”.
Dit is ŉ Hebreeuse uitroep wat beteken: prys of loof die Here.
Hier in Openbaring 19, die enigste hoofstuk in die Nuwe Testament waar die woord gebruik word, vind ons die woord vier maal.
Die eerste halleluja het as fokus die val van godsdienstige Babilon (Op 19;2);
Die tweede halleluja het die verwoesting van die stad Babilon in die oog (Op 19:3);
Die derde halleluja is ŉ lofprysing aan God deur diegene wat om die troon is (Op 19:4-5);
Die vierde en laaste halleluja fokus op die bruilof van die Lam wat aangebreek het (Op 19:6-7).
Saam daarmee word vier woorde deur die menigte in die hemel gebruik om die lofprysinge van God te besing.
Die heil, heerlikheid, eer en krag aan die Here God. Hierdie vier woorde openbaar die vier eienskappe van ware aanbidding.
Heil – saligheid. Ware geestelike aanbidding volg op saligheid.
Heerlikheid – God se heerlikheid en majesteit en grootheid wek aanbidding op.
Eer – die Almagtige kom toe eer, respek en agting.
Krag – die krag van God is in staat tot alle dinge, want sy oordele is waaragtig en regverdig.
Hierdie lofprysinge word aan God in die hemel gebring deur
ŉ groot menigte (Op 19:1);
die vier-en-twintig ouderlinge (Op 19:4);
die vier lewende wesens (Op 19:4);
en al sy diensknegte (Op 19:5).
Deel van hierdie lofprysinge is die feit dat Babilon, wat rebellie en opstand teen God verpersoonlik het, nou finaal, vir ewig, geoordeel is en die feit dat God sy diensknegte se bloed op haar gewreek het.
Die Koningskap word aanvaar (Op 19:6)
Daar is al voorheen in die boek Openbaring gesê die koninkryke van die wêreld het die eiendom van onse Here en van sy Christus geword en Hy sal as Koning heers tot in alle ewigheid (Op. 11:15).
Ook in Openbaring 12:10 hoor ons: Nou het die heil en die krag en die koninkryke die eiendom van onse God geword, en die mag van sy Christus.
Hier in Openbaring 19 bevestig die hemelinge dat die Almagtige Koning is.
Nou het Hy die koningskap aanvaar.
Juis sien ons Hom dan uit die hemel verskyn as die Koning van die konings en die Here van die here (Op 19:16).
Die bruilof van die Lam (Op 19:7-9)
Die Lam is niemand anders nie as Jesus Christus self (Joh. 1:29; Op. 5:5-6; 7-10).
Die vrou (bruid) van die Lam is die Kerk, sy gemeente.
Die Kerk of gemeente word ook genoem “die bruid van Christus” (2 Kor. 11:2; Ef. 5:27).
Die kerk is dus die bruid van Christus (Ef. 5:29-32). So word dit dan ook in soveel woorde bevestig in Openbaring 22:16-17. Ek, Jesus, het my engel gestuur om hierdie dinge aan julle voor die gemeentes te betuig. Ek is die wortel en die geslag van Dawid, die blink môrester. En die Gees en die bruid sê: Kom! En laat hom wat hoor, sê: Kom! . . .
Hierdie vereniging tussen Christus en sy Kerk word aan ons as ŉ huweliksverhouding voorgehou in Efesiërs 5.
Paulus stel dit ook duidelik in 2 Korinthiërs 11:2 dat hy die gemeente aan een man “verbind” het.
Hierdie woord beteken “om in die eg te verbind.”
Daarom is die Kerk dan ook mede-erfgename van Christus (Rom. 8:7), omdat die Kerk as die Bruid en vrou van Christus ŉ plek van seën en eer beklee.
Tans is die Kerk die liggaam van Christus, wanneer die bruilof van die Lam aanbreek, sal die Kerk die bruid en vrou van Christus wees.
In Openbaring 19:7-9 het ons die toekomstige bruilof of troue van die Lam wat sal plaasvind nadat die Kerk weggeraap is.
Gedurende die dae van die Groot Verdrukking sal die regterstoel-oordeel van Christus plaasvind (2 Kor. 5:10; Rom. 14:10-12; 1 Kor. 3:11-15).
Dit sal in die hemel plaasvind.
Die gelowige sal dan met fyn linne beklee word wat die regverdige dade van elke gelowige weerspiëel (Op. 19:8).
Nadat die gemeente beklee is, word die gemeente met Christus verenig op ŉ besonderse manier.
Nie meer met die Hoof van die liggaam nie, maar met die Lam, wat die Koning en Bruidegom is, terwyl sy (die gemeente) as die bruid voor Hom gestel word.
Die gaste by die bruilofsmaal (Op 19:6)
Die bruid het haar regmatige plek en sal dus nie na die maal genooi word nie.
Omdat die bruid die Kerk is, sal die gaste persone naas die Kerk moet wees.
Dit kan slegs die Ou-Testamentiese heiliges en die martelare uit die Groot Verdrukking wees.
In Hebreërs 12:22-23 word beskrywe wie almal in die hemel is. Die geeste van die volmaakte regverdiges (Ou-Testamentiese heiliges) sal teenwoordig wees, sowel as die martelare (Op. 6:9-11; 7:9-17). Hulle sal almal as genooides en gaste die bruilof van die Lam bywoon.
Dit is die waaragtige woorde van God (Op 19:9).
Dus, hierdie woorde sal waarlik vervul word. Dit is vasstaande. Niks kan dit ongedaan maak nie.
Hierdie profesie soos opgeteken in Openbaring 19:7-9 sal waaragtig vervul word, net soos God gespreek het.
In Op 19:6-8 sien ons die huwelikseremonie en in Op 19:9 sien ons die bruilofsfees.
Wanneer hierdie dinge vervul is, sien ons in Openbaring 21:9 die bruid is nou die vrou van die Lam.
Sy sal nou vir ewig as die vrou van Christus in die Nuwe Jerusalem op die nuwe aarde met Christus woon.
Die getuienis van Jesus (Op 19:10)
Toe Johannes al hierdie dinge sien en hoor, val hy neer om te aanbid voor die een wat hierdie woorde aan hom meegedeel het. Johannes word verbied om dit te doen; wel word hy beveel, aanbid God!
Alleenlik God mag aanbid word.
Ook word Johannes meegedeel: Want die getuienis van Jesus is die gees van profesie.
Letterlik: die Gees getuig deur die profesie van Jesus.
Ware profesie het Jesus Christus in fokus.
Hy is God se profesie!
Hy is die somtotaal van alle profesieë.
Dus: In wese getuig profesie (die gees van profesie) van Jesus Christus.
Alles wat met betrekking tot Jesus geprofeteer is, het tot ŉ einde moet kom. Want die getuienis van Jesus is die gees van die profesie.
Volgende: Openbaring 19: Die sigbare wederkoms van Jesus Christus: Lees hier
Posted by Wieger at 10:27